《书吕诚夫进士金环诗后为萨达道同年赠》
明代·林弼

皇帝二十载，盗起东南隅。蘖芽既不剪，滋蔓遂难图。

荆吴虎兕逸，闽粤狐鼠呼。萨君济时彦，昂昂千里驹。

誓为国讨贼，愧死偷全躯。投彼三寸管，执此丈二殳。

辕门上筹策，幕府参谋谟。孤军悬深入，杀气塞盗区。

外无蚍蚁援，势失事已殊。攒肤交逆刃，十死复九苏。

从容就绁缚，谈笑视刀玞。酷刑曾未施，晼晚日已晡。

夜深忽作梦，玄甲神丈夫。示以金环兆，惊寤悲喜俱。

神骥忽解絷，文雉初脱罦。山空霜月寒，凛焉骇狂奴。

迷途若或指，独行若或徒。始知忠义士，实藉神明扶。

生还偶得遂，壮节终不渝。反侧赖安奠，强梗随诛锄。

吕侯好奇者，作歌为扬揄。愿持献天子，载剖旌功符。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。